31996D0509
L 210/47
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 юли 1996 година
за определяне на генеалогичните и зоотехническите изисквания за вноса на сперма от някои животни
(текст от значение за ЕИП)
(96/509/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/28/ЕО на Съвета от 23 юни 1994 г. за определяне на принципите, отнасящи се до зоотехническите и генеалогичните условия, приложими към вноса от трети страни на животни, на техните сперма, яйцеклетки и ембриони (1), и по-специално член 5, второ и трето тире от нея,
като има предвид, че съгласно Директива 87/328/ЕИО на Съвета (2) от 18 юни 1987 г. относно одобрението за развъждане на чистопородни разплодни животни от рода на едрия рогат добитък, Решение 90/257/ЕИО на Комисията (3) от 10 май 1990 г. за определяне на критериите за допускане за разплод на чистопородни разплодни овце и кози и използването на тяхните сперма, яйцеклетки или ембриони и Директива 90/118/ЕИО на Съвета (4) от 5 март 1990 г. относно допускането на чистопородни разплодни свине за разплод, държава-членка не може да забрани, ограничи или да възпрепятства допускането за официално тестване на сперма от нетествани мъжки екземпляри в границите на количествата, необходими за провеждане на такива официални тестове;
като има предвид, че принципите на такива официални тестове са определени в Решение 86/130/ЕИО на Комисията (5) от 11 март 1986 г. за определяне на методи за контрол на продуктивността и методи за оценка на генетичната стойност на чистопородни разплодни животни от рода на едрия рогат добитък, изменено с Решение 94/515/ЕО на Комисията (6), Решение 90/256/ЕИО на Комисията (7) относно определяне на методи за контрол на продуктивните качества и оценяване на генетичната стойност на чистопородни разплодни овце и кози и Решение 89/507/ЕИО на Комисията (8) за определяне на методи за контрол на продуктивността и за оценка на генетичната стойност на чистопородни и хибридни разплодни свине;
като има предвид, че е необходимо да се определят условията за внос на сперма от нетествани мъжки екземпляри; като има предвид, че затова е необходимо да бъдат определени сертификатите за тази сперма;
като има предвид, че спермата от животно, което е преминало тестовете за продуктивност и оценка на генетичната стойност, трябва да бъде придружена от родословен и зоотехнически сертификат, както е определено в Решение 96/510/ЕО на Комисията (9);
като има предвид, че компетентните органи в държавите-членки трябва да гарантират, че спермата от нетествани животни ще бъде одобрявана за изкуствено осеменяване в границите на количествата, необходими на одобрените организации или асоциации за извършване на официалните тестове;
като има предвид, че мерките, предвидени в настоящото решение, са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
Спермата, посочена в параграф 1 от Директива 94/28/ЕО, произхождаща от животно, което не е преминало тестове за продуктивност и оценка на генетичната стойност въз основа на принципите, предвидени в общностните правила, може да бъде внасяна в границите на количествата, необходими на одобрените организации или асоциации за извършване на тези официални тестове.
Член 2
Спермата, посочена в параграф 1, трябва да е придружена от:
-
родословен и зоотехнически сертификат, съответстващ на образеца в приложение I, издаден от компетентен орган в третата страна;
-
от сертификат, съответстващ на образеца в приложение II, издаден от компетентен орган в държавата-членка на местоназначение;
Сертификатите, посочени в първото и второто тире, трябва да бъдат представени заедно по време на вноса.
Член 3
Настоящото решение влиза в сила на 1 август 1997 г.
Член 4
Адресати на настоящото решение са държавите-членки.
Съставено в Брюксел на 18 юли 1996 година.